
הצעת חוק לשכת עורכי הדין (תיקון תפקיד הלשכה), התשס"ט – 2009  

	בחוק לשכת עורכי הדין, התשכ"א - 1961
, לאחר סעיף 2(3) יבוא – 

"(4) תיתן סעד משפטי למעוטי-אמצעים"; 
	1.
	תיקון סעיף 2

	סעיף 3(2) – יימחק.
	2.
	תיקון סעיף 3

	תחילתו של תיקון זה בתוך 30 יום ממועד פרסומו ברשומות.
	3.
	תחילה


דברי הסבר

זכות הייצוג הינה זכות יסוד העומדת בבסיס מארג זכויות האזרח במדינת ישראל. זאת, משעה שערכן של זכויות המוקנות לאדם תלוי באופן מוחלט ביכולתו לממשן, ולקבל את ההגנה המגיעה לו לצורך כך. אדם שאין ביכולתו להביא את עניינו לפתחו של בית המשפט כדי לממש את זכויותיו, כמוהו כמי שזכויות אלה לא ניתנו לו מלכתחילה. 

מערכת המשפט הישראלית אינה נגישה דיה לחלק בלתי מבוטל מהנזקקים לשירותיה, ובפרט לאלה שאמצעיהם הכספיים אינם מאפשרים להם שכירת שירותיו של עורך דין והעמדת המימון הדרוש לשם ניהול ההליכים המשפטיים. אנשים אלה נותרים לא אחת חסרי אונים מול המערכת, ונאלצים להשלים עם אובדן זכויות המוקנות להם בדין.

לשכת עורכי הדין אמונה, על פי חוק, על הסדרת העיסוק במקצוע עריכת הדין. החברות בלשכה הינה חובה. לשכת עורכי הדין נהנית ממעמד מיוחד, ההכרחי על מנת לשמור על כבודו של מקצוע עריכת הדין ולהבטיח את מעמדו ואת איכות השירות החיוני המסופק לציבור על ידי חברי הלשכה.

בין סמכויותיה של הלשכה, נמנות סמכויות שבחובה וסמכויות שברשות. הסמכות ליתן סעד משפטי למעוטי אמצעים, מוקנית כיום ללשכה במסגרת החוק, כסמכות שברשות בלבד, ובצדה אף מוקנית ללשכה הסמכות להתקין כללים לצורך מימושה. בשנים האחרונות, ולאחר קשיים לא מעטים, עלה בידי הלשכה לקיים את תוכנית "שכר מצווה", המעניקה סיוע משפטי למעוטי  אמצעים וזוכה להצלחה רבה. 

נוכח חשיבותה הראשונה במעלה של זכות הייצוג, ובשים לב למעמדה המיוחד של לשכת עורכי הדין הנתון לה מכח החוק, מוצע לעגן בחוק את סמכות הלשכה למתן סעד משפטי למעוטי אמצעים, כסמכות שבחובה. זאת, על מנת להבטיח כי הלשכה תרים תרומה רציפה והולמת להנגשת מערכת המשפט לכל שכבות האוכלוסיה. יהא בכך גם כדי להרים את קרנה הציבורית של השלכה ואת קרנם של העוסקים במקצוע עריכת הדין. 

הצעת חוק זו גובשה בשיתוף עם ראש לשכת עורכי הדין עו"ד יורי גיא-רון. 

---------------------------------

הוגשה ליו"ר הכנסת והסגנים

והונחה על שולחן הכנסת ביום

